РЕШЕНИЕ ЗА ИЗПЪЛНЕНИЕ НА КОМИСИЯТА

от 4.3.2020 година

относно предложената гражданска инициатива под надслов „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС.“

(само текстът на английски език е автентичен)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива, и по-специално член 6 от него,

като има предвид, че:

(1) Целите на предложената гражданска инициатива под надслов „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС“ са:

*„Изискваме реформи за укрепване на съществуващите права на гражданите на ЕС да гласуват и да бъдат избирани на избори за Европейски парламент и на общински избори в държавата им на пребиваване и ново законодателство за разширяването на тези права, така че да обхванат регионалните и националните избори и референдумите. Основни цели:*

* *Премахване на пречките пред регистрацията на граждани на ЕС да гласуват и да бъдат избирани на избори за Европейски парламент и на местни избори в държавата им на пребиваване или произход.*
* *Утвърждаване на всеобщото избирателно право като основно право и ценност. Гражданите на ЕС следва да имат правото да избират дали да гласуват в своята държава на пребиваване или произход за всички избори и референдуми.*
* *Да се изследва въздействието на подобно истинско „европеизиране“ на правото на глас, необходимите гаранции и начините, по които те могат да се предоставят и на граждани на трети държави. Тези реформи премахват петно върху европейската демокрация и създават възможност за транснационална политика.“*

(2) Приложение, предоставено от организаторите във връзка с предложената гражданска инициатива, съдържа допълнителна информация относно тези цели. В него се посочва, че броят на гражданите на ЕС, които живеят и работят в държави членки, различни от тази на тяхното гражданство, нараства, но поради пречките и затрудненията пред упражняването на правото им на глас в тяхната държава на пребиваване те често се чувстват непредставени в местната политика. Съгласно приложението „ниската избирателна активност на мобилните граждани на ЕС на местни и европейски избори не е изненадваща, тъй като те все още разполагат единствено с правото да гласуват на общински и европейски избори в държавата си на пребиваване, но са изключени от изборите и от демократичния избор, които действително имат значение“. Ето защо предложената инициатива се стреми да „превърне гражданството на ЕС в истинско гражданство“, „да направи стъпка към всеобщо избирателно право“ като предостави на гражданите на ЕС пълни политически права, „да насърчи по-добрата интеграция“ и „да спомогне за изграждането на транснационална европейска демокрация“.

(3) Организаторите са предоставили допълнителна информация под формата на брошура.

(4) С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.

(5) За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.

(6) Що се отнася до целта, посочена в параграф 1, първа точка, а именно „премахване на пречките пред регистрацията на граждани на ЕС да гласуват и да бъдат избирани на избори за Европейски парламент и на местни избори в държавата им на пребиваване или произход“, Комисията разполага с правомощия да приеме предложение за правен акт на Съюза в тази област на основание член 22 от ДФЕС.

(7) Що се отнася до целта, посочена в параграф 1, втора точка, а именно „утвърждаване на всеобщото избирателно право като основно право и ценност. Гражданите на ЕС следва да имат правото да избират дали да гласуват в своята държава на пребиваване или произход за всички избори и референдуми“, Комисията разполага с правомощия да приеме предложение за правен акт на Съюза в тази област на основание член 25, параграф 2 от ДФЕС.

(8) Що се отнася до целта, посочена в параграф 1, трета точка, а именно „да се изследва въздействието на подобно истинско „европеизиране“ на правото на глас, необходимите гаранции и начините, по които те могат да се предоставят и на граждани на трети държави“, член 79, параграф 4 от ДФЕС дава право на Съюза „да установява мерки за поощряване и подкрепа на действията на държавите членки за насърчаване на интеграцията на граждани на трети страни, пребиваващи законно на тяхна територия, като се изключва всякакво хармонизиране на законовите и подзаконовите разпоредби на държавите членки“. Следователно член 79, параграф 4 от ДФЕС позволява да се приеме предложение на Комисията за програма за изследвания в областта на демокрацията/правото на глас в ЕС, която да включва компонент, в който се разглежда степента, до която може да се увеличат гражданските права на гражданите на трети държави, пребиваващи на територията на Съюза.

(9) По тези причини нито една от частите на предложената инициатива не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 6, параграф 3, буква в) от Регламент (ЕС) 2019/788.

(10) Групата на организаторите е създадена и лицата за контакт са определени в съответствие с член 5, параграфи 1—3 от Регламента.

(11) Предложената инициатива не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от ДЕС, и правата, залегнали в Хартата на основните права на Европейския съюз.

(12) Поради това предложената инициатива под надслов „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС.“ следва да бъде регистрирана.

ПРИЕ НАСТОЯЩОТО РЕШЕНИЕ:

Член 1

Предложената гражданска инициатива под надслов „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС.“ се регистрира.

Член 2

Регистрацията на гражданската инициатива „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС.“ се прилага от датата на настоящото решение.

Член 3

Адресати на настоящото решение са организаторите на гражданската инициатива под надслов „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС.“, представлявани от г-жа Anna COMACCHIO и г-жа Claire DAUTCOURT, в качеството им на лица за контакт.

Съставено в Брюксел на 4.3.2020 година.

 За Комисията

 Věra JOUROVÁ
 Заместник-председател